b'\n_START_ARTICLE_\nJurij Tav\xc4\x8dar (1812-1895)\n_START_SECTION_\n\xc5\xbdivljenje in delo\n_START_PARAGRAPH_\nJurij Tav\xc4\x8dar imenovan\xc2\xa0\xc2\xbbLjubljanski\xc2\xab, se je rodil v dru\xc5\xbeini ljubljanskega \xc4\x8devljarja Antona in matere Marije Tav\xc4\x8dar. Zadnja leta je pre\xc5\xbeivel zapu\xc5\xa1\xc4\x8den v veliki bedi ter si pomagal s pou\xc4\x8devanjem risanja; nekaj \xc4\x8dasa u\xc4\x8dil tudi mladega Riharda Jakopi\xc4\x8da. Umrl je v ljubljanski mestni ubo\xc5\xbenici v Gradi\xc5\xa1\xc4\x8du._NEWLINE_Tav\xc4\x8dar je poslikal ve\xc4\x8d slovenskih cerkva, loteval se tudi zelo obrtnih del (poslikal sobe v gradu Ho\xc5\xa1perk pri Planini), slikal izveske, bandera itd. Nekaj \xc4\x8dasa delal tudi na Hrva\xc5\xa1kem._NEWLINE_Slikarsko je bil Tav\xc4\x8dar dokaj nadarjen, kar ka\xc5\xbeejo zlasti njegove krajine, dasi so \xc5\xa1e vedno romanti\xc4\x8dno vedutne, veljal pa je tudi kot spreten portretist. Slogovno je ostajal v mejah poznoromanti\xc4\x8dne tradicije (krajine), zmernega realizma (portreti), pri cerkvenih naro\xc4\x8dilih pa se je naslonil tudi na nazarenske vzore. Te\xc5\xbeko \xc5\xbeivljenje mu je omejilo umetnostni razgled in razvoj. Med ljudstvom je bil mnogo manj znan kot njegov idrijski soimenjak Jurij Tav\xc4\x8dar in ni izklju\xc4\x8deno, da se ta ali ona slika ljubljanskega Tav\xc4\x8darja pripisuje idrijskemu.'